
COMUNICAT DE PRESĂ
CONCERTUL CULORILE UNEI GRĂDINI SONORE. 
HOMMAGE À GEORGES ENESCO LA MUZEUL THEODOR AMAN 

Joi, 17 septembrie 2026, ora 18:00, la Muzeul Theodor Aman (Strada C.A. Rosetti  nr. 8), Asociația pentru Muzică, Artă și Cultură, Muzeul Municipiului București și Muzeul Național George Enescu, cu susținerea Kaufland România, vă invită la cel de-al zecelea eveniment muzical din cadrul proiectului MUZICA LA MUZEU. O incursiune în lumea artelor. 
Concertul Culorile unei grădini sonore. Hommage à Georges Enesco, desfășurat sub patronajul Comisiei Naționale a României pentru UNESCO și al Rețelei Naționale a Muzeelor din România, va fi susținut de soprana Rodica Vică și chitaristul Laurențiu Topală.   
În atmosfera aparte a Muzeului Theodor Aman, acolo unde arta pare să păstreze încă ecoul unei epoci în care muzica, pictura și rafinamentul se întâlneau firesc, soprana Rodica Vică și chitaristul Laurențiu Topală ne invită la concertul „Culorile unei grădini sonore”. Inspirată de istoria fascinantă a casei și de personalitatea lui Theodor Aman, întâlnirea muzicală readuce în prezent spiritul seratelor pe care artistul le găzduia în timpul vieții, seri în care se aduna lumea bună a Bucureștilor, iar printre invitați se număra și Regina Elisabeta a României. Pictorul însuși obișnuia să cânte la violoncel, transformându-și casa într-un spațiu al dialogului dintre arte. Muzica făcea parte, de altfel, și din destinul familiei sale. Fiica adoptivă a artistului, Zoe, devenită cunoscuta soprană Zina de Nory, și-a purtat vocea pe marile scene ale Europei, continuând, într-un alt registru, această legătură profundă dintre universul Aman și arta muzicală. 
Astăzi, în spațiul în care picturile, obiectele și amintirile păstrează parfumul unei lumi de odinioară, muzica își găsește din nou locul „Culorile unei grădini sonore” fiind o invitație la visare, la contemplare și la redescoperirea frumuseții, într-un loc în care timpul pare că s-a oprit în loc, iar culorile pânzelor se întâlnesc, pentru o clipă, cu sunetele muzicii. De asemenea, concertul este dedicat marelui compozitor George Enescu, cu ocazia aniversării a 145 de ani de la naștere, una dintre cele mai strălucite personalități ale culturii române, a cărui creație a așezat muzica românească într-un dialog viu cu marile tradiții europene. Participarea la eveniment se face pe bază de invitație. 

Despre artiști:

RODICA VICĂ este o soprană cu o carieră internațională activă, prezentă pe importante scene de operă și de concert din întreaga lume. A debutat în 2010 la Opera Națională București în roluri de referință, care i-au conturat direcția artistică. Repertoriul său acoperă un spectru amplu, de la baroc și belcanto italian până la muzica vocal-simfonică, lied și creație contemporană. Este laureată a unor competiții importante, între care Premiul I la Concursul Internațional "La Stravaganza" și Premiul II la "Drumul spre celebritate". Printre reperele carierei sale se numără premiera mondială a oratoriului Strigoii de George Enescu la Konzerthaus Berlin, alături de Rundfunk-Sinfonieorchester Berlin, precum și apariții pe scene precum Musikverein Viena, Müpa Budapesta, Teatro La Fenice din Veneția și Ateneul Român. A colaborat cu orchestre și ansambluri precum Rundfunk-Sinfonieorchester Berlin și Accademia Bizantina și cu dirijori precum Ottavio Dantone, Cristian Măcelaru, Gabriel Bebeșelea și Cristian Mandeal. A interpretat lucrări vocal-simfonice majore, între care Matthäus-Passion de Johann Sebastian Bach, sub conducerea lui Cristian Măcelaru. Un loc important în activitatea sa îl ocupă muzica românească și recuperarea unor repertorii mai puțin cunoscute, cu un interes constant pentru creația lui George Enescu și a altor compozitori români. Doctor în muzică, Rodica Vică dezvoltă proiecte interdisciplinare aflate la intersecția dintre muzică, artă, literatură și patrimoniu, de la cercetare artistică și formate concert-talk până la turnee internaționale și inițiative educaționale, în colaborare cu artiști, cercetători și instituții culturale din mai multe țări. Discografia sa include înregistrarea mondială a oratoriului Strigoii și albumul Stars in the Sky, lansat la Musikverein Viena. Activitatea sa artistică urmărește, în egală măsură, readucerea în circuitul cultural a unor creații și teme relevante pentru patrimoniul românesc și prezentarea lor către publicul internațional. Pentru alte informații: www.rodicavica.com.

LAURENȚIU TOPALĂ este un apreciat chitarist clasic și producător de televiziune, recunoscut pentru contribuția sa duală în spațiul artistic și în cel cultural-media. Absolvent al clasei de chitară clasică din cadrul Academiei de Muzică „Gavriil Musicescu” din Chișinău, el face parte din prima generație modernă de profesori de chitară din România, remarcându-se prin formarea a numeroși elevi premiați la concursuri naționale și internaționale. În paralel cu activitatea pedagogică, Laurențiu Topală desfășoară o intensă activitate concertistică, susținând recitaluri solo sau în ansambluri de muzică de cameră și semnând compoziții proprii, precum piesa „2 Valsuri”. În spațiul public, artistul este extrem de cunoscut ca producător muzical al postului Trinitas TV, unde realizează și prezintă emisiunea culturală „Lumea în armonie”, fiind totodată implicat în proiecte majore de anvergură, precum producția muzicală pentru Festivalul Internațional „George Enescu”.

Mai multe informații despre proiectul Muzica la Muzeu pot fi găsite pe https://www.musicarte.ro/muzica-la-muzeu.

Un proiect realizat de: Asociația pentru Muzică, Artă și Cultură și Kaufland România

Parteneri instituționali: Muzeul Național Cotroceni, Muzeul Național al Literaturii Române, MARe \ Muzeul de Artă Recentă, Muzeul Național de Artă al României – Muzeul Colecțiilor de Artă, Muzeul Național Tehnic „Prof. Ing. Dimitrie Leonida”, Muzeul Național al Satului „Dimitrie Gusti”, Muzeul Național al Țăranului Român, Muzeul Municipiului București: Muzeul de Artă Populară „Prof. Dr. Nicolae Minovici”, Casa Filipescu–Cesianu și Muzeul Theodor Aman, Galeriile Artmark – Palatul Cesianu–Racoviță, Muzeul Național de Istorie a României și Muzeul Național „George Enescu”
Parteneri: Hilton Garden Inn Bucharest Old Town, Romfilatelia – Poșta Română, Societatea de Transport București, Aqua Carpatica, Domeniile Sâmburești, Floria, Editura Rediviva din Milano, Editura Cărțile Tango, PMA Invest Cluj-Napoca, Angels Candy și Asociația Culturală Arghirescu
Parteneri Media: TVR Internațional, Trinitas Tv, Blitz Tv, Radio România Muzical, Radio România Cultural, Radio România București, Radio România Internațional, RFI România, Radio Trinitas, Radio Clasic, Agerpres, Spotmedia, UZPR – Uniunea Ziariștilor Profesioniști din România, Zile și Nopți, Fest.ro, Daily Magazine, Cultura Life, Revista Leviathan, Modernism.ro, Native Advertising, Ziarul News, Future Economy, 10-S.ro, ConnectArts, Revista Femeia, Revista Tango – Marea Dragoste, Revista Actualitatea Muzicală a UCMR, LiterNet.ro, BookHub, Palindrom, Literomania, Iqads, Catchy, AgentiadeCarte.ro, Relevant by Antoaneta, PRwave, Jurnalul de Afaceri, Republika Kritica, Autentici.info, Bună Ziua Iași, Ceașca de Cultură, Oficiul de Știri, România Pozitivă, Jurnal de București, Promenada Culturală, Bucureșteni.ro, Presa de Azi, Lumea Muzicii, Evenimente Gratuite.



